SL Uradni list Evropske unije L 117/32

IZVEDBENI SKLEP KOMISIJE (EU) 2016/685

z dne 29. aprila 2016

o spremembi Odločbe 2009/821/ES glede seznama mejnih kontrolnih točk in veterinarskih enot v Traces

(notificirano pod dokumentarno številko C(2016) 2511)

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (1), in zlasti člena 20(1) in (3) Direktive,

ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (2) in zlasti drugega stavka drugega pododstavka člena 6(4) in člena 6(5) Direktive,

ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (3), in zlasti člena 6(2) Direktive,

ob upoštevanju naslednjega:

(1) Odločba Komisije 2009/821/ES (4) določa seznam mejnih kontrolnih točk, odobrenih v skladu z direktivama 91/496/EGS in 97/78/ES. Navedeni seznam je v Prilogi I k navedeni odločbi.

(2) Na podlagi sporočila Francije bi bilo treba na seznamu iz Priloge I k Odločbi 2009/821/ES spremeniti vnosa za mejni kontrolni točki na letališču Bordeaux in v pristanišču Dunkerque v Franciji.

(3) Po umiku s seznama kategorije O za mejno kontrolno točko na letališču Marseille Aéroport so francoski organi navedeno mejno kontrolno točko posodobili in sporočili, da je posodobitev končana in da je navedena mejna kontrolna točka primerna za kategorijo O z opombo 14, zlasti za nevretenčarje, okrasne vodne živali, dvoživke in glodavce. Zato se lahko za navedeno mejno kontrolno točko v Prilogi I k Odločbi 2009/821/ES doda kategorija O z opombo 14.

(4) Po sporočilih Španije in Italije je bila odobritev za del kategorij proizvodov na mejnih kontrolnih točkah v pristanišču Huelva in na letališču Madrid ter za kontrolno središče na mejni kontrolni točki v pristanišču Livorno-Pisa začasno umaknjena. Zato bi bilo treba spremeniti vnose za te mejne kontrolne točke v Španiji in Italiji na seznamu iz Priloge I k Odločbi 2009/821/ES.

(5) Po zadovoljivo opravljeni reviziji nadzorne službe Komisije se lahko nova mejna kontrolna točka v pristanišču Liepaja v Latviji odobri za kategorijo drugih pakiranih proizvodov pri sobni temperaturi. Seznam vnosov za Latvijo iz Priloge I k Odločbi 2009/821/ES bi bilo zato treba ustrezno spremeniti.

(6) Nizozemska in Poljska sta sporočili, da sta bili na mejnih kontrolnih točkah v pristaniščih Rotterdam in Gdańsk dodani kontrolni središči za nekatere kategorije proizvodov živalskega izvora. Seznam vnosov za Nizozemsko in Poljsko iz Priloge I k Odločbi 2009/821/ES bi bilo zato treba ustrezno spremeniti.

(7) Priloga II k Odločbi 2009/821/ES določa seznam glavnih, regionalnih in območnih uradov v celovitem računalniškem veterinarskem sistemu (Traces).

(8) Na podlagi sporočil Danske in Italije bi bilo treba na seznamu glavnih in območnih uradov v Traces iz Priloge II k Odločbi 2009/821/ES spremeniti številne območne urade za Dansko in Italijo.

(9) Odločbo 2009/821/ES bi bilo zato treba ustrezno spremeniti.

(10) Ukrepi iz tega sklepa so v skladu z mnenjem Stalnega odbora za rastline, živali, hrano in krmo –

SPREJELA NASLEDNJI SKLEP:

Člen 1

Prilogi I in II k Odločbi 2009/821/ES se spremenita v skladu s Prilogo k temu sklepu.

Člen 2

Ta sklep je naslovljen na države članice.

V Bruslju, 29. aprila 2016 Za Komisijo Vytenis ANDRIUKAITIS Član Komisije

(1) UL L 224, 18.8.1990, str. 29.

(2) UL L 268, 24.9.1991, str. 56.

(3) UL L 24, 30.1.1998, str. 9.

(4) Odločba Komisije 2009/821/ES z dne 28. septembra 2009 o sestavi seznama odobrenih mejnih kontrolnih točk, določitvi nekaterih pravil za kontrolne preglede, ki jih izvajajo veterinarski strokovnjaki Komisije, in določitvi veterinarskih enot v Traces (UL L 296, 12.11.2009, str. 1).